KIRJALLINEN KYSYMYS E-1673/99

esittäjä(t): Horst Schnellhardt (PPE-DE) komissiolle

(22. syyskuuta 1999)

Aihe: Nautaeläinten rekisteröintiä ja naudanlihan merkitsemistä koskeva asetus N:o 820/97

EU:n maatalousministerit mahdollistivat neuvoston 21. huhtikuuta 1997 antaman nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamista koskevan asetuksen N:o 820/97(1) myötä sen, että 1. tammikuuta 2000 alkaen kaikissa jäsenvaltioissa otetaan käyttöön pakollinen naudanlihan merkintäjärjestelmä.

Komissio ei kuitenkaan lehtitietojen mukaan aio pitää kiinni tästä päivämäärästä eikä ottaa pakollista merkintää käyttöön ennen vuotta 2002 sellaisena, kuin se on annettu vuonna 1997 säädetyssä asetuksessa.

1. Kuinka pitkällä valmistelut karjan alkuperän varmistamista koskevan järjestelmän käyttöönottamiseksi kussakin jäsenvaltiossa ovat?

2. Mitä ongelmia asetuksen soveltamisen yhteydessä on ilmennyt? Missä jäsenvaltioissa näitä ongelmia esiintyy eniten?

3. Pitääkö komissio vastoin lehtitietoja kiinni siitä, että pakollinen naudanlihan merkintäjärjestelmä otetaan käyttöön 1. tammikuuta 2000?

(1) EYVL L 117, 7.5.1997, s. 1.

Franz Fischlerin komission puolesta antama vastaus

(22. marraskuuta 1999)

Nautaeläinten tunnistus- ja rekisteröintijärjestelmän sekä naudanlihan ja naudanlihatuotteiden merkitsemisen käyttöönottamisesta 21 päivänä huhtikuuta 1997 annetun neuvoston asetuksen (EY) N:o 820/97(1) 19 artiklassa säädetään, että jäsenvaltiot toimittavat komissiolle kertomukset naudanlihan merkitsemisjärjestelmän täytäntöönpanosta ja että komissio antaa neuvostolle ja parlamentille kertomuksen, jossa käsitellään tilannetta yhteisössä ja johon sisältyy ehdotuksia tulevaisuutta varten.

Luotettava, pakollinen naudanlihan merkintäjärjestelmä perustuu täysimääräisesti käytössä olevaan nautaeläinten tunnistus- ja rekisteröintijärjestelmään. Laatiessaan kyseistä kertomusta komissio teki päätelmän, jonka mukaan kaikissa jäsenvaltioissa yhtä lukuun ottamatta on käytössä järjestelmä, joka soveltuu ruhojen jäljittämiseen tilalle, josta ne toimitettiin. Noin puolessa jäsenvaltioista ei kuitenkaan ole mahdollista saada selville vielä 1. tammikuuta 2000 alkaen kunkin teurastetun eläimen syntymäpaikkaa ja kaikkia niitä paikkoja tai maita, joissa sitä on pidetty sen elinaikana, erityisesti koska edellytystä kirjata passin avulla eläimen kaikki siirrot sovelletaan ainoastaan 1. tammikuuta 1998 jälkeen syntyneisiin eläimiin.

Komissio hyväksyi kertomuksen(2) ja kaksi asetusehdotusta(3) virallisesti 13. lokakuuta 1999. Niissä asetettiin määräaika naudanlihan pakolliselle merkitsemiselle yhteisössä. Molempien ehdotusten oikeusperustana on Euroopan yhteisön perustamissopimuksen kansanterveyttä koskeva 152 artikla (entinen 129 artikla).

Ensimmäisellä ehdotetulla asetuksella korvataan nykyinen neuvoston asetus (EY) N:o 820/97 ja vahvistetaan yleiset säännöt pakolliselle naudanlihan merkintäjärjestelmälle, joka otetaan käyttöön kahdessa vaiheessa. Ensimmäisessä vaiheessa, joka alkaa kuukauden kuluttua asetuksen antamisesta, merkintöihin on sisällyttävä tieto teurastuspaikasta. Merkintöjen on myös oltava hyvin näkyvillä. Tammikuun 1. päivästä 2003 naudanlihan merkintöihin on sisällytettävä myös tarkat tiedot eläimen syntymä- ja kasvatuspaikasta

Ottaen huomioon ensimmäisen asetuksen hyväksymiseen yhteispäätösmenettelyllä vaadittava aika, ehdotettiin toista asetusta. Tällä muutosasetuksella jatketaan nykyisen asetuksen (EY) N:o 820/97 säännösten soveltamista, sillä asetus toimii vapaaehtoisen merkintäjärjestelmän oikeusperustana ainoastaan 1. tammikuuta 2000 asti. Säännösten soveltamista jatketaan kuitenkin ainoastaan siihen asti, kunnes ensimmäinen ehdotus hyväksytään eli viimeistään 1. tammikuuta 2001.

(1) EYVL L 117, 7.5.1997.

(2) KOM(1999) 486 lopullinen.

(3) KOM(1999) 487.